La matrícula de l’Escola de Nadal s’obrirà el dilluns 2 de desembre
2025-07-24

Burjassot ha tornat a apostar perquè les xiquetes i els xiquets del municipi gaudisquen de les vacances de Nadal d’una manera divertida, amb uns dies d’oci pensats per a ells en els quals també s’ajuda les famílies a conciliar la seua vida laboral amb les vacances escolars. Així, la Regidoria de Cultura i Joventut, dirigida per Javier Naharros, posa en marxa l’Escola de Nadal, que obrirà la matrícula dilluns que ve 2 de desembre i es desenvoluparà a la Casa de Cultura.

Les matrícules podran formalitzar-se, bé telemàticament o bé de manera presencial. En este últim cas, és necessari sol·licitar CITA PRÈVIA.

L’Escola de Nadal comptarà també enguany amb places per a menors amb necessitats educatives especials. En este cas, des de l’àrea de Cultura, s’ha habilitat un correu electrònic, cultura@burjassot.es perquè els pares i les mares es posen en contacte amb els coordinadors de l’escola, abans de fer la matrícula, amb l’objectiu de recomanar-los l’opció més adequada per al menor.

L’Escola de Nadal tindrà lloc els dies 23, 26, 27 i 30 de desembre de 2024 i el 2 i el 3 de gener de 2025 i està pensada per a xiquets i xiquetes de 4 a 12 anys (nascuts entre 2012 i 2020).

Depenent de l’horari i si es tria servei de menjador, el preu de l’Escola de Nadal variarà. En el cas de triar l’horari regular, de 09.00 a 13.30 hores, el preu és de 42€; si s’opta per l’horari de Escola Matinera, de 08.00 a 09.00 hores, s’afegirà 9€ a eixe preu i, en el cas del menjador, el servei té un preu de 30€. Hi ha descompte en el servei educatiu, del 50% a famílies nombroses i del 100% a famílies nombroses especials.

Les places de l’Escola de Nadal són limitades.